CELEX: 32017D0074
Language: sl
Date: 2016-11-25 00:00:00
Title: Izvedbeni sklep Komisije (EU) 2017/74 z dne 25. novembra 2016 o skupnem sredstvu za davčno označevanje plinskega olja in kerozina (notificirano pod dokumentarno številko C(2016) 7546)

14.1.2017   
            
            
               SL
            
            
               Uradni list Evropske unije
            
            
               L 10/7
            
         IZVEDBENI SKLEP KOMISIJE (EU) 2017/74
   z dne 25. novembra 2016
   o skupnem sredstvu za davčno označevanje plinskega olja in kerozina
   
      
         (notificirano pod dokumentarno številko C(2016) 7546)
      
   
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 95/60/ES z dne 27. novembra 1995 o davčnem označevanju plinskega olja in kerozina (1) ter zlasti člena 2(2) Direktive,
   ob upoštevanju naslednjega:
   
               (1)
            
            
               Za pravilno delovanje notranjega trga in zlasti za preprečevanje davčnih utaj Direktiva 95/60/ES vzpostavlja skupni sistem označevanja za opredelitev plinskega olja, ki se uvršča v kombinirano nomenklaturo pod oznako KN 2710 00 69, in kerozina, ki se uvršča pod oznako KN 2710 00 55, ki sta bila sproščena v porabo oproščena plačila trošarine ali pa zanju velja znižana stopnja trošarine. Prva oznaka je bila razdeljena na oznake KN 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 in 2710 20 19, da bi se upoštevala vsebnost žvepla v plinskem olju in prisotnost biodizla v plinskem olju, druga oznaka pa je bila prenesena v oznako KN 2710 19 25 (2).
            
         
               (2)
            
            
               Z Izvedbenim sklepom Komisije 2011/544/EU (3) je bil proizvod z znanstvenim imenom N-etil-N-[2-(1-izobutoksietoksi)etil]-4-(fenilazo)anilin (Solvent Yellow 124) določen za skupno sredstvo za davčno označevanje, v Direktivi 95/60/ES predvideno za označevanje plinskih olj in kerozina, za katere ni veljala polna stopnja, ki velja za tiste energente, ki se uporabljajo za pogon.
            
         
               (3)
            
            
               Člen 2 Izvedbenega sklepa 2011/544/EU zahteva, da se Izvedbeni sklep pregleda najpozneje do 31. decembra 2016 v skladu s tehničnim razvojem na področju sistemov označevanja in ob upoštevanju potrebe po preprečevanju zlorabe uporabe mineralnih olj, ki so oproščena plačila trošarine ali za katera velja znižana stopnja trošarine.
            
         
               (4)
            
            
               Kot del postopka pregleda je Komisija objavila razpis za prijavo interesa, da se predstavijo proizvodi, primerni za uporabo kot sredstvo za davčno označevanje plinskega olja in kerozina (4). Komisija si prizadeva najti sredstvo za označevanje, ki bi bilo učinkovitejše z vidika vnaprej določenih meril v primerjavi s sredstvom, ki se trenutno uporablja.
            
         
               (5)
            
            
               Ker pregled še ni zaključen, je treba proizvod Solvent Yellow 124 še naprej uporabljati kot skupno sredstvo za davčno označevanje v smislu Direktive 95/60/ES ob upoštevanju pogojev iz navedene direktive.
            
         
               (6)
            
            
               Ta sklep ne odpravlja nobene obveznosti, ki jih imajo podjetja v skladu s členom 102 Pogodbe.
            
         
               (7)
            
            
               Pri določitvi roka za pregled tega sklepa je treba upoštevati možnosti, ki jih odpira prihodnji razvoj znanosti.
            
         
               (8)
            
            
               Če bi se ugotovilo, da zaradi proizvoda Solvent Yellow 124 nastaja utaja davkov ali škoda za zdravje in okolje, ali če Komisija odkrije učinkovitejše sredstvo, kot je Solvent Yellow 124, se pregled tega sklepa opravi kadar koli pred tem rokom.
            
         
               (9)
            
            
               Izvedbeni sklep 2011/544/EU bi bilo zato treba nadomestiti.
            
         
               (10)
            
            
               Ukrepi iz tega sklepa so v skladu z mnenjem Odbora za trošarine –
            
         SPREJELA NASLEDNJI SKLEP:
   Člen 1
   Skupno sredstvo za davčno označevanje, ki ga določa Direktiva 95/60/ES za označevanje vseh plinskih olj, ki se uvrščajo pod oznake KN 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 in 2710 20 19, ter kerozina, ki se uvršča pod oznako KN 2710 19 25, je proizvod Solvent Yellow 124, kakor je opredeljen v Prilogi k temu sklepu.
   Države članice določijo raven označevanja, ki je najmanj 6 mg in največ 9 mg sredstva za označevanje na liter mineralnega olja.
   Člen 2
   Ta sklep se pregleda najpozneje do 31. decembra 2021 ob upoštevanju tehničnega razvoja na področju sistemov označevanja in potrebe po preprečevanju zlorabe uporabe energentov, ki so oproščeni plačila trošarine ali za katera velja znižana stopnja trošarine.
   Če bi se ugotovilo, da zaradi proizvoda Solvent Yellow 124 nastaja utaja davkov ali škoda za zdravje in okolje, ali če Komisija odkrije učinkovitejše sredstvo, kot je Solvent Yellow 124, se pregled opravi prej.
   Člen 3
   Izvedbeni sklep 2011/544/EU se razveljavi.
   Člen 4
   Ta sklep je naslovljen na države članice.
   
      V Bruslju, 25. novembra 2016
      
         
            Za Komisijo
         
         Pierre MOSCOVICI
         
            Član Komisije
         
      
   
   
      (1)  UL L 291, 6.12.1995, str. 46.
   
      (2)  Oznake KN kombinirane nomenklature so tiste iz Izvedbene uredbe Komisije (EU) 2015/1754 z dne 6. oktobra 2015 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi (UL L 285, 30.10.2015, str. 1).
   
      (3)  Izvedbeni sklep Komisije 2011/544/EU z dne 16. septembra 2011 o skupnem sredstvu za davčno označevanje plinskega olja in kerozina (UL L 241, 17.9.2011, str. 31).
   
      (4)  UL C 299, 11.9.2015, str. 28.
   
      PRILOGA
      
                  1.
               
               
                  Identifikacija po barvnem indeksu: Solvent Yellow 124.
                  
               
            
                  2.
               
               
                  Znanstveno ime: N-etil-N-[2-(1-izobutoksietoksi)etil]-4-(fenilazo)anilin.